ตลท.เผยแผนรับมือซื้อขายหลักทรัพย์ช่วงแดงชุมนุม
ตลาดหลักทรัพย์ฯ มั่นใจมีแผนรับมือเหตุการณ์ที่อาจส่งผลกระทบ ยืนยันการซื้อขายหลักทรัพย์ทำได้อย่างต่อเนื่อง แนะผู้ลงทุนติดตามข้อมูลอย่างใกล้ชิด
10 มี.ค. 2553

ตลาดหลักทรัพย์ฯ มั่นใจมีแผนรับมือเหตุการณ์ที่อาจส่งผลกระทบ ยืนยันการซื้อขายหลักทรัพย์ทำได้อย่างต่อเนื่อง แนะผู้ลงทุนติดตามข้อมูลอย่างใกล้ชิด
นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย เปิดเผยว่าตลาดหลักทรัพย์ฯ ได้จัดให้มีแผนการรองรับกรณีที่เกิดเหตุการณ์ ที่อาจส่งผลกระทบต่อการดำเนินงานในช่วง 12-15 มี.ค.2553 โดยมีคณะทำงานติดตาม และประเมินสถานการณ์อย่างใกล้ชิด โดยให้ความสำคัญกับระบบซื้อขายหลักทรัพย์ และระบบงานที่เกี่ยวเนื่อง เพื่อให้การซื้อขายหลักทรัพย์ สามารถทำงานได้อย่างต่อเนื่อง พร้อมรองรับการซื้อขายของผู้ลงทุนทั้งในและต่างประเทศ
"คณะทำงานเฉพาะกิจของตลาดหลักทรัพย์ฯ ได้ประเมินสถานการณ์อย่างใกล้ชิด และกำหนดมาตรการรักษาความปลอดภัยของอาคาร พนักงาน และโครงสร้างพื้นฐานที่จำเป็นสำหรับการปฏิบัติงาน เพื่อให้มั่นใจว่าระบบการซื้อขายหลักทรัพย์และระบบงานสำคัญ จะไม่ได้รับผลกระทบหากมีเหตุการณ์รุนแรง นอกจากนี้ คณะทำงานแผนการดำเนินธุรกิจต่อเนื่องขององค์กร (BCP: Business Continuity Plan) ซึ่งมีการซักซ้อมแผนเป็นประจำทุกปี มีการเตรียมแผนการรองรับ กรณีที่เกิดเหตุให้พนักงานไม่สามารถเข้าปฏิบัติงานในอาคารได้ รวมถึง มีการสำรองระบบงานสำคัญไว้ เพื่อพร้อมปฏิบัติงานได้ทันทีเช่นกัน
ขณะเดียวกัน ตลาดหลักทรัพย์ฯ ได้ประสานไปยังบริษัทหลักทรัพย์ต่าง ๆ ให้เตรียมความพร้อมด้านระบบเพื่อให้มั่นใจว่าการส่งคำสั่งซื้อขายหลักทรัพย์ของผู้ลงทุนทั้งในประเทศและต่างประเทศจะสามารถดำเนินไปได้อย่างต่อเนื่องแม้มีเหตุการณ์ที่มีผลกระทบต่อการปฏิบัติงานในด้านอื่น ๆ " นางภัทรียากล่าว
นางภัทรียา กล่าวด้วยว่า ขอให้ผู้ลงทุนมั่นใจว่า ตลาดหลักทรัพย์ฯ มีแผนงานรองรับเพื่อให้การซื้อขายหลักทรัพย์ดำเนินไปได้อย่างต่อเนื่อง ขอให้ผู้ลงทุนติดตามข้อมูลสถานการณ์ต่าง ๆ อย่างใกล้ชิด และควรตรวจสอบความน่าเชื่อถือของแหล่งของข้อมูลข่าวสารที่ได้รับในช่วงนี้อย่างรอบคอบ เพราะเป็นสิ่งที่มีผลต่อการตัดสินใจของผู้ลงทุนโดยตรง